  Виталий Пронин О. Лубнина.Макем йыг-йыг пыд вылазы сыло семьяос, макем бадӟым соослэн азьланезлы осконзы, сокем кужмогес луэ быдэс Россия. Семьяос сярысь сюлмаськон - кунмы азьын сылӥсь валтӥсь ужпум. Мар лэсьтэмын та удысын республикаямы, кыӵе ужпумъёс чакламын матысь аръёслы? Журналистъёсын пумиськылыкуз, та сярысь мадиз Удмурт Правительство бордысь Семья ужпумъёсъя но демографиын политикая комитетлэн кивалтӥсез Ольга  Лубнина. Та вакытэ Удмуртиысь 209 сюрс 557 семьяын будо 18 аресозь нылпиос. Быдэ вуымтэослэн лыдзы - 305 сюрс 476, со республикаямы вань улӥсьёс пӧлысь ог 20 процентэз луэ.- 2009-тӥ арысен шаерамы пумен тросгес нуныос вордскыны кутскизы, - пусйиз Ольга Владимировна. - Озьы кылем арын нылпиослэн лыдзы, валля арен ӵошатыса, 1 сюрслы тросгес луиз.Шумпотто мукет лыдпусъёс но: сюанъёс тросгес жингыраны ӧдъязы, люкиськонъёс ӧжытгес луизы. Лыдпусъёс таӵеесь: 2009-тӥ арын 12 сюрс 406 семья кылдӥз вал, 6 сюрс 160-эз куашказ, 2010-тӥын 13 сюрс 132 сюан шудэмын, 5 сюрс 619 кузъёслэн кусыпъёссы тэшказы.- Оген нуны вордӥсьёс но ӧжытгес луо, - ватсаз комитетлэн кивалтӥсез. - Шуом, 2009-тӥ арын анай луэмъёс пӧлын соос 15,2 процентэз вал, 2011-тӥ арын 10 толэзь ӵоже - 6,9 процент. Кунамы политика бордысь тросэз потэ. Егитъёс валаны кутскизы: кусыпъёссэс, документъёсын юнматыса, трослы ӟечгес. Шуом, улон инты басьтыны ӵошен каньылгес - «Егитъёслы улон инты» программа чотын республикаысьтымы 2 сюрслэсь ятыр егит семьяос корка пырон лэсьтӥзы ни.Кызьы пусйиз Ольга Лубнина, егитъёслы улон инты висъян программаез туэысен йылпумъяны чакламын. Но табере пичиятэм кредитэн квартираос висъяськозы трос нылпи будэтӥсь семьяослы.* * * Трос нылпиё семьяослэн но лыдзы берло дыре йылыны кутскиз, шуом, 2009-тӥ арын таӵеос 11 сюрс 300 вал, 2010-тӥын 12 сюрс 942 луизы ни.Куинь но солэсь трос нылпи будэтӥсьёслы льготаос туннэ ичи ӧвӧл. Кылсярысь, арлы быдэ 50 семьялы улон инты басьтон понна субсидия висъяське. Соослэн улон инты, транспортын мынон-ветлон, дышетскон учреждениосын сиськон понна льготаоссы вань. Табере дунтэк музъем висъяны кутскозы.- Городын улӥсьёслы пуктӥськыны 6-15 сотка, гуртоослы 25 соткаозь музъем сётӥськоз, - пусйиз Ольга Владимировна.Республикаямы нимысьтыз кун юрттэт чакламын куиньмо пинал вордӥсьёслы. Соослы одӥг пол 20 сюрс манет сётӥське. Висъяське 2 комнатаен квартира. Нялтас вераса, таӵе шудо семьяос шаерамы арлы быдэ луо: 2010-тӥын 7 сыӵе учыр вал, туэ - 4.- Туэ куиньмо ваемъёс пӧлысь куинез семья улон интызэ выльдӥз ни, - пусйиз Ольга Владимировна. - Берлоосыз пиналъёс вордскизы Сарапулын. Таос но ӝоген корка пырон лэсьтозы. Али семья улэ баракын, ву но кыскымтэ отчы. Вань на пичи гинэ сэрегзы - сое анай капиталэн басьтӥллям вылэм. Кык ар талэсь азьло егит анай-атайлэн кыктооссы вордскизы ни вал. Соос сяна, будӥз на бадӟымез нылзы. Табере одӥг семьяын - куать пинал, шальтыр-шальтыр нылъёс.Ольга Лубнина верамъя, куать нылъёслэн анайзы татчыозь буйгатскыны уг быгаты. Паймемын: кызьы соос сомында векчи пиналъёсты пыд вылазы султытозы?- Котрес ӝӧк сьӧрын вераськон ортчытӥм, - азьланьтӥз веранзэ Ольга Владимировна. - Отчы пыриськизы трос нылпиё анайёс. Вуылӥз Сарапулысь куиньмоослэн анайзы но. Сое буйгатыны вырыса, кать быриз. Кулэ, пе, куиньмоослы чаклам коляска. Уг, пе, тодӥськы, кызьы соосын ураме поталоз, больницаостӥ ветлоз. Шуиськом ни солы: больницаысь педиатр но эмъясь сузэр тӥлесьтыз семьядэс нимысьтыз чакласа возёзы, асьсэос дорады ӵемысь кожылозы. Висъяськоз социальной ужась. Куиньмо пиналъёсын асьтэ коже поръяны уд поталэ - юрттӥськисьты одно луоз. Кун уз кушты...* * * Секыт югдуре шедем семьяослы юрттон вылысь коньдон, республикамылэн бюджетысьтыз сяна, лыктэ Россиысь но. Кылсярысь, шаермы пыриськиз Москваен радъям «Сохраним семью и ребёнка» конкурсэ но 60 миллион манетъем грант утӥз.  Озьы матысь 4 ар куспын со коньдон кошкоз нылпиосты семьяын утёнлы.Кӧня нылпиос республикаямы секыт югдуре шедемын - али тыро-пыдо вераны уг луы. Лыдпусъёс люкамтэ. Асьсэлэн списокъёссы вань быдэ вуымтэосын ужанъя комиссиослэн, Тазалыкез утёнъя но Дышетонъя но наукая министерствоослэн, мукет ведомствоослэн.- Матысь дыре со лыдпусъёс огазеямын луозы, - шуиз Ольга Владимировна. - Соку умой-умой адӟиськоз ни, кӧня семьялы, кӧня нылпилы нимысьтыз юрттэт кулэ. Али чакламъя таӵеос 3 сюрс 700 пала луозы.Матысь дыре быдэстыны чаклам проектъёс пӧлысь одӥгез - юись семьяосын ужан. Та вакытэ син азьын луоз Ижысь юон бекче пыдсы лэзиськем 22 нылкышно. Быдэ вуымтэосын ужанъя комиссиос соослэсь анай луон правооссэс талан сярысь верасько ни вал. Но семьялы но нылпиослы юрттонъя центр амал шедьтӥз:  анайёслы выльысь пыд вылазы султыны юрттоно. Нылкышноосын али ужало специалистъёс. Соослы дэмламын луоз республикаысьтымы наркологияя диспансерын 21 нунал ӵоже йӧнатӥськыны, собере ортчозы реабилитациез. Бӧрысь эшшо быдэс арзэ специалистъёс та нылкышноосты нимысьтыз чакласа возёзы на.- Та ужез азинтыны малпаськом, - вераз Семья ужпумъёсъя но демографиын политикая комитетлэн кивалтӥсез. - Бен, дунтэм со уг усьы. Кылсярысь, 22 муртэ йӧнатон понна 700 сюрс манет кошкоз. Но пайдаез гинэ мед луоз. * * *Кун ас азяз ужпум пуктэ: нуныос тросгес мед вордскозы, таза, шудо мед будозы. Озьы али «Огъя Россия» партиен ӵектэм «Улонлэн ӟечлыкез. Тазалык» проектъя тупатъян ужъёс радъямын эмъян учреждениосын, отчы выль тӥрлык вуэ. Палэнэ уг кылё дышетон учреждениос но - таосыз но син азьын выльдӥсько, туала куронъёслы тупась луо. Ваньмыз та калыклы азьланезлы оскон пыӵатэ...Элина Кумачёва Туспуктӥз Константин Семёнов Теги: Нылписад Сарапул  